Toshkentda “Lo‘li mahalla” aholisini ijtimoiy hayotga moslashtirish bo‘yicha loyihalar amalga oshirilmoqda

Toshkent shahrining Bektemir tumanida xalq orasida “Lo‘li mahalla” nomi bilan tanilgan mavze aholisini ijtimoiy hayotga moslashtirish bo‘yicha loyihalar amalga oshirilmoqda, deb xabar bermoqda Kun.uz.

“Podrobno.uz”ning qayd etishicha, bu mavzeda asosan lo‘lilar istiqomat qiladi va ular tilanchilik, mayda o‘g‘rilik va boshqa faoliyat bilan kun ko‘radi.
Bektemir tumani hokimi Sarvar Mahametovning ma’lum qilishicha, bu mahalladagi lo‘lilarni ijtimoiy hayotga moslashtirish bo‘yicha ishlar bir necha yildan beri davom etmoqda.
Tuman ma’muriyati vakillari lo‘li bolalarning ta’lim muassasalarini qatnashini nazorat qilib turishibdi, katta yoshli lo‘lilarni esa pasportlar bilan ta’minlash ishlari olib borilmoqda va ularning qonuniy ishga joylashishlariga ko‘mak berilmoqda.
Qayd etilishicha, mahallaning mehnatga yaroqli aholisini ish bilan ta’minlash maqsadida tumanda shisha sexi ishga tushirilgan bo‘lib, u yerda asosan “Lo‘li mahalla” aholisi mehnat qilmoqda.
Tuman hokimining so‘zlariga ko‘ra, hozirgi vaqtda mahallaning barcha bolalari maktab, litsey va kollejlarga qatnamoqda, mahallaning besh nafar vakili Davlat konservatoriyasida ta’lim olmoqda.
So‘nggi yillarda olib borilgan ishlar samarasi o‘laroq tumanda jinoyatchilik darajasi ham pasaygan.